Un nou centru de vaccinare se deschide în București. Unde va fi amplasat.
Noul centru va funcționa în Sectorul 2 din Capitală, la Universitatea Tehnică de Construcții București. În Sectorul 2 se va deschide și un centru drive-thru. Primar: Avem doze de vaccin, avem personalul pregătit, avem doritori – rețeta e completă.
Un nou centru de vaccinare se deschide în București, a anunțat, marți seara, primarul Sectorului 2, Radu Mihaiu, pe Facebook.Centrul va avea 10 puncte și va fi amplasat la Universitatea Tehnică de Construcții București."Având în vedere cererea mare pentru vaccinare în București, vom deschide în curând încă un centru cu 10 puncte în Sectorul 2, la Universitatea Tehnică de Construcții București. Avem doze de vaccin, avem personalul pregătit, avem doritori – rețeta e completă. Vaccinarea e cheia unui nou început. P.S. de asemenea, pregătim și un centru drive-through la noi în sector, ca să aveți toate opțiunile aproape de casă. Revin cu detalii imediat ce aceste două centre vor fi operaționalizate și deschise publicului", a scris Radu Mihaiu.